32005R1216
L 199/32
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1216/2005 НА КОМИСИЯТА
от 28 юли 2005 година
за изменение на Регламент (ЕО) № 1227/2000 относно установяване на подробни правила за прилагането на Регламент (ЕО) № 1493/1999 на Съвета относно общата организация на пазара на виното по отношение на производствения потенциал
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1493/1999 на Съвета от 17 май 1999 г. относно общата организация на пазара на виното (1), и по-специално член 80б от него,
като има предвид, че:
(1)
Няколко държави-членки имат сериозни затруднения при прилагането на процедурите на член 2, параграф 3 от Регламент (ЕО) № 1493/1999 по отношение на регулирането на нелегалните насаждения. Тези затруднения се отнасят, по-специално за датата, от която да започва въпросната процедура. Прилагането на различни разпоредби по отношение на допускането на изключения налага сериозна и сложна административна тежест, особено що се отнася до проверките и глобите.
(2)
За да бъдат преодолени тези затруднения, е необходимо разпоредбите по отношение на регулирането на нелегални насаждения да се изменят. До представянето на подходящо предложение до Съвета и в интерес на стабилността на администрацията, датата за приключване на процедурата, установена в Регламента (ЕО) № 1277/2000 на Комисията (2) следва категорично да бъде съответно отложена до 31 декември 2007 г.
(3)
Следователно Регламент (ЕО) № 1227/2000 следва да бъде съответно изменен.
(4)
Мерките, предвидени в настоящия регламент са в съответствие със становището на Управителния комитет по виното,
ПРИЕ НАСТОЯЩИЯ РЕГЛАМЕНТ:
Член 1
Член 2, параграф 1а от Регламент (ЕО) № 1227/2000 се заменя със следното:
„1а. Крайният срок, установен в член 2, параграф 3 от Регламент (ЕО) 1493/1999 се удължава до 31 декември 2007 г.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Прилага се от 1 август 2005 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 юли 2005 година.